Villa Pisani (Bagnolo)
<s>Villa Pisani je renesansna vila u naselju Lonigo kod sjevernotalijanskog grada Vicenze, koju je projektirao Andrea Palladio.</s>

<s>Historija i karakteristike 
Gradnja Ville Pisani je počela 1542. i predstavlja pravu prekretnicu u karijeri mladog Palladija jer su braća Pisani bili dio mletačke aristokracije, pa je preko njih Palladio došao do bogate klijentele i to prije svega u Vicenzi.</s><s>Pisani su postali vlasnici velikog poljoprivrednog imanja od preko 1200 oranica, kupivši ga 1523. od porodice Nogarola.</s><s>Na imanju je dakle već bila njihova kuća koju je Palladio uklopio u svoj projekt, tako da je već 1545. nova Villa Pisani u osnovi bila podignuta.</s><s>Na jednoj karti iz 1562. na stražnjem dijelu dvorišta vidljiva je velika štala s dva golubarnika, kojoj se divio Vasari.</s><s>Ona je kasnije srušena i zamijenjena sadašnjom građevinom iz 19. vijeka.</s>

<s>Palladio se prihvatio kompleksnog zadatka jer s jedne strane trebao je kreirati vilu koja bi odgovarala profinjenom ukusu braće Pisani, ali istovremeno uz nju podići funkcionalne objekte za ozbiljan poljoprivredni pogon, sa štalama, ambarima, sjenicima i kokošinjcima.</s><s>Palladio je inspiraciju potražio u klasičnoj arhitekturi, tako da njegova vila leži kao i rimski hram na visokoj bazi.</s>

<s>Veliki centralni salon tlocrta u obliku slova T pokrio je bačvastim svodom, tako da liči na rimske terme, osvijetlio ga je velikim prozorima i bogato dekorirao.</s><s>Tako je stvorio radikalno drugačiji prostor, veći i kvalitetniji od tradicionalno manjih predpaladijskih vila, prekrivenih ravnim stropom s drvenim gredama.</s><s>Vilu je freskama oslikao Francesco Torbido (1482/1484–1561), sa scenama iz Ovidijevih Metamorfoza.</s>

<s>Velika londonska kolekcija paladijevih crteža jasno dokumentira evoluciju njegovog projekta, od prvih skica do putovanja u Rim i utjecaja koji je izazvao.</s><s>Tamo je pored objekata klasične arhitekture vidio i djela svojih suvremenika, kao što je Rafaelova Villa Madama i Bramanteov Belvedere, što je jako utjecalo na njega.</s><s>Pored toga, u svom nacrtu zadržao je i neke
venecijanske elemente, od rasporeda prostorija do lođe zatvorene sa dva tornjića, što je već realizirao na Villi Trissino.</s>

<s>Villa Pisani je 1996. uvrštena na UNESCO-vu Listu mjesta svjetske baštine u Evropi kao jedan od objekata lokaliteta Historijski centar Vicenze i Palladijeve vile.</s>

<s>Izvori</s>

<s>Vanjske veze</s>

<s>Villa Pisani, Lonigo (VI) (na portalu Palladio museum)</s>

<s>Pisani
Pisani
Renesansne građevine u Italiji
Paladijeve građevine
Svjetska baština u Italiji</s>

